Bries Blog-O-Rama: 25 år med TV 2's julekalendere: "Trolderiks posthule" (1992)
25 år med TV 2's julekalendere: "Trolderiks posthule" (1992)
< I GÅR: "The Julekalender" (voksenjulekalender, 1991)
Ligesom i 1990 og 1991 bød TV 2 i 1992 sine yngste seere på en julekalender med Bob Goldenbaum og Johnny Reimars hånddukke Trolderik.
> Læs om "Trolderiks Julekalender" (1991)
I ”Trolderiks posthule” flytter Trolderik fra Troldeskoven til Nordpolen for at finde ud af, om Julemanden virkelig eksisterer. På turen får Trolderik selskab af ormen Lafaytte, hvis æble rådner op under rejsen, så han må tage bolig i en snebold i stedet.
Billedet af den gnavne Tip-troldeolde får hæderspladsen i den iglo, som Trolderik indretter sig i. Her får han dagligt besøg af en sæl, der afleverer de julemandstegninger, som børnene hjemme i stuerne har sendt ind.
”Trolderiks posthule” indeholdt hver dag et afsnit af den franske tegnefilmserie om snemanden ”Bouli” (1989-91).
TV 2's småbørnsjulekalender i 1992 blev præsenteret af Girobank og Post Danmark, hvilket fik Berlingske Tidendes tv-anmelder Henrik List til at knurre over sammenblandingen af handling og sponsorkroner i "Trolderiks posthule":
"Måske ønsker etaten i god tid at henvende sig til de kommende giroslaver i fremtidens posthuskøer; de uskyldige små, der vel nu er det primære publikum til denne primitive dukkefilm på lavbudget?" (04.12.2992)
”Trolderiks posthule” blev den sidste Trolderik-julekalender på TV 2. Fire år senere blev kalenderens rammehistorie med Trolderik genudsendt på en konkurrerende kanal, TV3, som et fast element i programmet ”Morgen-TV”. Her var ”Bouli”-filmene dog klippet ud.
Trolderik's Posthule (TV 2 1992)
Produktionsselskab: TV1 Productions ApS.
Sendetidspunkt: 17.25
Instruktion og manus: Johnny Reimar. Musik og tekst: Bob Goldenbaum. Producer: Peter Hvarre.
Med Bob Goldenbaum, Maria Stenz, Jørn Rosenville (stemmer).
Indeholder ”Bouli” (Les Cartooneurs Associés 1989-91), skabt af Daniel Voinson & Roger Voinson
> I MORGEN: "Skibet i Skilteskoven" (familiejulekalender, 1992)
Etiketter: Bob Goldenbaum, dukkefilm, julekalender, Trolderik, TV 2, TV 2's julekalendere